CELEX: 32011D0360
Language: mt
Date: 2011-06-20 00:00:00
Title: 2011/360/UE: Deċiżjoni ta’ Implimentazzjoni tal-Kummissjoni tal- 20 ta’ Ġunju 2011 li temenda d-Deċiżjoni 2008/855/KE dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer fl-Ungerija u fis-Slovakkja (notifikata bid-dokument numru C(2011) 4213)  Test b’relevanza għaż-ŻEE

22.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 162/15
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-20 ta’ Ġunju 2011
   li temenda d-Deċiżjoni 2008/855/KE dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer fl-Ungerija u fis-Slovakkja
   (notifikata bid-dokument numru C(2011) 4213)
   (Test b’relevanza għaż-ŻEE)
   (2011/360/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
   Billi:
   
               (1)
            
            
               Id-Deċiżjoni tal-Kummissjoni 2008/855/KE tat-3 ta’ Novembru 2008 dwar il-miżuri ta’ kontroll tas-saħħa tal-annimali marbuta mad-deni klassiku tal-ħnieżer f’ċerti Stati Membri (3) tistipula ċerti miżuri ta’ kontroll għad-deni klassiku tal-ħnieżer fl-Istati Membri jew reġjuni tagħhom elenkati fl-Anness ma’ dik id-Deċiżjoni.
            
         
               (2)
            
            
               L-Ungerija għarrfet lill-Kummissjoni bl-iżviluppi reċenti fir-rigward ta’ dik il-marda fil-ħnieżer selvaġġi fit-territorju tal-kontea ta’ Heves u f’ċerti żoni tat-territorju tal-kontea ta’ Borsod-Abaúj-Zemplén.
            
         
               (3)
            
            
               Dan it-tagħrif jindika li d-deni klassiku tal-ħnieżer fil-ħnieżer selvaġġi nqered fit-territorju ta’ dawk il-kontej. Għaldaqstant, dawk iż-żoni fejn is-sitwazzjoni tjiebet għandhom jitneħħew mil-lista fl-Anness mad-Deċiżjoni 2008/855/KE u l-miżuri stipulati f’dik id-Deċiżjoni ma għandhomx jibqgħu japplikaw għalihom.
            
         
               (4)
            
            
               Is-Slovakkja għarrfet lill-Kummissjoni bl-iżviluppi reċenti fir-rigward tal-marda fil-ħnieżer domestiċi u selvaġġi fit-territorji elenkati għal dak l-Istat Membru fl-Anness mad-Deċiżjoni 2008/855/KE.
            
         
               (5)
            
            
               Dan it-tagħrif jindika li d-deni klassiku tal-ħnieżer fil-ħnieżer domestiċi u selvaġġi nqered fit-territorju ta’ dawk it-territorji. Għaldaqstant, dawk iż-żoni fejn is-sitwazzjoni tjiebet għandhom jitneħħew mil-lista fl-Anness mad-Deċiżjoni 2008/855/KE u l-miżuri stipulati f’dik id-Deċiżjoni ma għandhomx jibqgħu japplikaw għat-territorju kollu tas-Slovakkja.
            
         
               (6)
            
            
               Id-Deċiżjoni 2008/855/KE għandha għalhekk tiġi emendata skont dan.
            
         
               (7)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   L-Anness mad-Deċiżjoni 2008/855/KE huwa emendat skont l-Anness ma’ din id-Deċiżjoni.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-20 ta’ Ġunju 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 302, 13.11.2008, p. 19.
   
      ANNESS
      Il-Parti I tal-Anness mad-Deċiżjoni 2008/855/KE għandu jiġi emendat kif ġej:
      
                  (1)
               
               
                  il-punt 3 jiġi sostitwit minn dan li ġej:
                  “3.   L-Ungerija
                  
                  It-territorju tal-kontea ta’ Nógrád u t-territorju tal-kontea ta’ Pest li jinsabu fit-Tramuntana u fil-Lvant tad-Danubju, fin-Nofsinhar tal-fruntiera mas-Slovakkja, fil-Punent tal-fruntiera mal-kontea ta’ Nógrád u fit-Tramuntana tal-awtostrada E 71.”
               
            
                  (2)
               
               
                  il-punt 4 jitħassar.